P6_TA(2004)0012

Den humanitære situation i Sudan

Europa-Parlamentets beslutning om Darfur-regionen i Sudan

Europa-Parlamentet,

- der henviser til AVS-EF-partnerskabsaftalen, undertegnet i Cotonou den 23. juni 2000 [1],

- der henviser til Republikken Sudans forfatning, som vedtoges den 30. juni 1998,

- der henviser til den internationale konvention om borgerlige og politiske rettigheder, vedtaget den 16. december 1966 og ratificeret den 18. juni 1986 af Republikken Sudan,

- der henviser til den internationale konvention om økonomiske, sociale og kulturelle rettigheder, vedtaget den 16. december 1966 og ratificeret af Republikken Sudan den 18. juni 1986,

- der henviser til konventionen om barnets rettigheder, vedtaget den 20. november 1989 og ratificeret af Sudan den 2. september 1990,

- der henviser til den internationale konvention om afskaffelse af alle former for racediskrimination, vedtaget den 21. december 1965 og ratificeret af Republikken Sudan den 20. april 1977,

- der henviser til det afrikanske charter om menneskers og folks rettigheder, vedtaget den 27. juni 1981 og ratificeret af Republikken Sudan den 18. februar 1986,

- der henviser til konventionen om forebyggelse af og straf for folkedrab, vedtaget den 9. december 1948,

- der henviser til Rom-statutten for Den Internationale Straffedomstol, vedtaget den 12. september 2003,

- der henviser til FN's Sikkerhedsråds resolutioner 1547 (2004), vedtaget den 11. juni 2004, og 1556 (2004), vedtaget den 30. juli 2004, til FN's generalsekretærs rapport om Sudan, og til resolution 1502 (2003) af 26. august 2003 om beskyttelse af FN-personale og andre nødhjælpsarbejdere,

- der henviser til Darfur-handlingsplanen, som FN og Sudans regering vedtog den 5. august 2004,

- der henviser til FN's generalsekretærs rapport af 1. september 2004,

- der henviser til Rådets forordning (EF) nr. 131/2004 af 26. januar 2004 om visse restriktive foranstaltninger over for Sudan [2],

- der henviser til den protokol, der den 26. maj 2004 blev indgået mellem Sudans regering og den sudanesiske folkebefrielsesbevægelse/folkebefrielseshær (SPLM/A),

- der henviser til den humanitære våbenhvileaftale, der undertegnedes den 8. april 2004 i N'djamena i Tchad, samt til aftalen om bestemmelserne vedrørende nedsættelse af våbenhvilekommissionen samt udsendelse af observatører i Darfur, vedtaget den 28. maj 2004 i Addis Abeba under Den Afrikanske Unions auspicier,

- der henviser til forretningsordenens artikel 103, stk. 2,

A. der henviser til, at det den 2.- 7. september 2004 sendte en delegation til Khartoum og Darfur-regionen i Sudan samt til Abéché i Tchad,

B. der henviser til, at Darfur-regionen har været ramt af vedvarende underudvikling samt økonomisk og politisk marginalisering,

C. der henviser til, at der i februar 2003 i Darfur under ledelse af Sudans Befrielseshær (SLA) og Bevægelsen for Retfærdighed og Lighed (JEM) udbrød oprør mod regeringen, og at regeringens modtræk var at udlevere våben til civile personer fra en række nomadestammer og at foretage luftangreb; der henviser til, at kampe, der også omfattede angreb på civile og vilkårlig bombning, resulterede i mindst 30000 døde, over 1 mio. interne flygtninge (IDP) i Sudan og over 200000 flygtninge i Tchad,

D. der henviser til, at der har været fremsat påstande om, at Eritreas regering har hjulpet med at uddanne og udlevere våben til SLA og JEM,

E. der henviser til, at Sudans regering til trods for den våbenhvile, der blev underskrevet den 8. april 2004, fortsatte med at støtte militser og såkaldte "folkelige forsvarsstyrker" til trods for deres drab på civile, anvendelse af seksuel vold mod kvinder, plyndring og almen chikane,

F. der henviser til, at regeringsstyrker i modstrid med våbenhvileaftalen fortsatte med at anvende fly, såsom helikoptere med raketvåben og Antonov- eller MIG-fly, for at støtte de militser, der kæmpede på jorden, og for at terrorisere civile i landsbyer og IDP-lejre ved at flyve lavt og sågar affyre skud; der henviser til, at Parlamentets delegation på jorden tæt ved landsbyen Gallab, Norddarfur, i et SLA-kontrolleret område kunne se to nylige spor efter helikopter-raketter,

G. der henviser til, at de flygtninge og internt fordrevne, som Parlamentets delegation mødte i Tchad, oplyste, at de alle tilhørte ikke-arabiske stammer, en udtalelse, der bekræftes af rapporter fra ikke-statslige internationale organisationer, som arbejder på stedet,

H. der henviser til, at i henhold til konventionen om folkedrab, artikel II, forstås ved folkedrab enhver af nedennævnte handlinger, der begås i den hensigt helt eller delvis at ødelægge en national, etnologisk, racemæssig eller religiøs gruppe: at dræbe medlemmer af gruppen, at tilføje medlemmer af gruppen betydelig legemlig eller åndelig skade, med forsæt at påføre gruppen levevilkår, beregnede på at bevirke gruppens fuldstændige eller delvise fysiske ødelæggelse, at gennemføre forholdsregler, der tilsigter at hindre fødsler inden for gruppen, med magt at overføre en gruppes børn til en anden gruppe,

I. der henviser til, at Sudans regering begrunder nye troppebevægelser og øget deployering af tropper med, at den i henhold til FN-handlingsplanen kan oprette "sikre områder", men disse troppebevægelser er i realiteten en overtrædelse af våbenhvileaftalen,

J. der henviser til, at Sudans regering for nylig importerede MIG-fly og opretholder usædvanligt høje militære udgifter, hvilket går ud over investeringer i sociale tjenesteydelser og humanitær støtte,

K. der henviser til, at det af møderne mellem Parlamentets delegation og våbenhvilekommissionen fremgik, at der er behov for et betydeligt større antal våbenhvileobservatører snarere end for en forøgelse af antallet af militære personer til at beskytte observatørerne,

L. der henviser til, at EU har mobiliseret finansielle ressourcer til humanitær hjælp, den politiske proces og observatørmissionen i Darfur på i alt 287,8mio. EUR: 107mio. EUR fra EU-midler og 180,8 mio. EUR i bilaterale bidrag fra medlemsstaterne,

M. der henviser til, at Den Afrikanske Union har spillet en meget positiv rolle med hensyn til forsøg på at sætte en stopper for konflikten, opnå en våbenhvileaftale samt en aftale om humanitære spørgsmål, som endnu ikke er underskrevet,

N. der henviser til, at mens støtten i regeringskontrollerede områder generelt bliver bedre, navnlig gennem lempelse af en række administrative hindringer, kan en stor del af befolkningen i Darfur, navnlig i områder, der er på oprørernes hænder, ikke nås af det humanitære personale på grund af usikkerhed, mangel på garantier, mangel på logistisk kapacitet og stærk regn,

O. der henviser til, at de flygtninge og internt fordrevne, som Parlamentets delegation mødte i Tchad, ingen tillid har til de sudanesiske myndigheder og er bange for at vende tilbage, så længe der ikke er nogen garanti for deres sikkerhed;

P. der henviser til, at traditionelle mekanismer for konfliktløsning mellem stammer ikke er hensigtsmæssige i lyset af de grusomheder, der er begået i Darfur,

Q. der henviser til, at lokale, traditionelle mekanismer ikke længere forefindes som tidligere, hvilket hindrer konfliktløsningen, fordi Sudans regering erstattede denne mekanisme med sit eget styre,

R. der henviser til, at de procedurer, Sudans regering har indført for kvinder, der har været offer for seksuel vold i Darfur, er utilstrækkelige,

1. fordømmer Sudans regering for, at den med fuldt overlæg i Darfur bidrager til, at civile i visse samfund — i landsbyer og også senere i centre for fordrevne personer — udses som ofre, bl.a. for drab, anvendelse af seksuel vold mod kvinder, plyndring og almen chikane;

2. mener, at Sudan i årtier har været præget af en række samfunds og regioners — herunder Darfurs — vedvarende dårlige ledelse, underudvikling samt økonomisk og politisk marginalisering, og at det er i denne situation, at konflikten, såvel som det nuværende styres udemokratiske karakter, har rod;

3. kræver en politisk i stedet for en militær løsning som den eneste måde, hvorpå der kan sættes en stopper for konflikten;

4. opfordrer derfor Sudans regering, den sudanesiske folkebefrielsesbevægelse/-hær (SLM/A) og Bevægelsen for retfærdighed og Lighed (JEM) til at engagere sig mere aktivt i Abuja (Nigeria) fredsprocessen under Den Afrikanske Unions auspicier og til nøje at overholde våbenhvileaftalen;

5. henleder opmærksomheden på den politiske betydning af Naivasha (Kenya) fredsprocessen mellem Sudans regering og SPLM/A med hensyn til at gøre en ende på en af de længste konflikter i Afrikas historie, som har været skyld i næsten to millioner døde og fordrevet fire millioner mennesker; opfordrer derfor Sudans regering til at få færdiggjort denne fredsaftale på grundlag af de betydelige fremskridt, der allerede er gjort;

6. opfordrer til en samordning af Abuja- og Naivasha-processerne, som i sidste ende skal føre til en samlet og vidtspændende aftale under det internationale samfunds auspicier, som skal indeholde bestemmelser om demokrati samt magt- og ressourcedeling i hele Sudan;

7. takker Kommissionen og Rådet for at have været med i front i den internationale aktion ved at tage kampen op med krisen i Darfur, navnlig ved at optræde som mægler ved våbenhvileaftalen, deltage i missionen til overvågning af den våbenhvile, som Den Afrikanske Union stod i spidsen for, yde humanitær hjælp og udvikle en politisk proces til løsning af konflikten;

8. understreger behovet for hurtig udbetaling af EU-midlerne til humanitære hjælpeaktioner og til Den Afrikanske Union;

9. glæder sig over udnævnelsen af en særlig repræsentant for FN's generalsekretær, som skal overvåge situationen i Darfur, således som det krævedes i sin beslutning af 31. marts 2004 om situationen i Sudan [3];

10. anmoder FN og Den Afrikanske Union om at samordne deres planer bedre, således at oprettelsen af de såkaldte "sikre områder" under FN's aktionsplan ikke giver mulighed for bevægelser af regeringstropper og således kunne true våbenhvileaftalen; og mener, at enhver troppebevægelse under alle omstændigheder må betragtes som et brud på våbenhvileaftalen;

11. opfordrer FN til at sikre, at alle konfliktens parter, herunder også SPLM/A og JEM, konsulteres i forbindelse med udarbejdelse af eventuelle fremtidige planer og foranstaltninger for Darfur, og også til at sikre rådføring og samordning med våbenhvilekommissionen;

12. opfordrer til en betydelig forøgelse af antallet af våbenhvileobservatører som et første skridt til en forbedring af overvågningskapaciteten for AUCFC (Den Afrikanske Unions våbenhvilekommission);

13. opfordrer Rådet og Kommissionen til at styrke Den Afrikanske Unions militære og civile personale i Addis Ababa — herunder også rekruttering og uddannelse af planlæggere og forbedring af kommandovejen — og dens kontaktorgan i Khartoum;

14. opfordrer Sudans regering til øjeblikkelig at give alle militærfly i Darfur startforbud;

15. opfordrer Sudans regering til øjeblikkelig at løslade alle samvittighedsfanger, herunder også de medlemmer af oppositionen og menneskerettighedsaktivister, som var nævnt ved navn i en skrivelse, Europa-Parlamentets delegation overrakte til indenrigsministeren;

16. opfordrer de sudanesiske myndigheder til at sætte en stopper for straffefrihed og til øjeblikkelig at bringe de personer, der har begået forbrydelser mod menneskeheden, krigsforbrydelser og menneskerettighedsovertrædelser, der kan opfattes som svarende til folkedrab, for retten; mener at det internationale samfund, såfremt Sudan ikke udøver sin suveræne jurisdiktion, må finde frem til en måde, hvorpå det kan sikres, at de stilles for en domstol, herunder også de ansvarlige i det nuværende sudanesiske styre; opfordrer Rådet og medlemsstaterne til at anmode De Forenede Nationers Sikkerhedsråd om at udøve sine henvisningsbeføjelser i henhold til artikel 13, litra b, i Rom-statutten for Den Internationale Straffedomstol;

17. opfordrer Sudans regering til at ophæve straffelovens artikel 48 og sikre, at kvinder, der er blevet voldtaget, kan få behandling før voldtægten indberettes, eller umiddelbart derefter, og til at sikre, at der gøres alt for at uddanne politiet på området vedrørende seksuel og kønsrelateret vold;

18. opfordrer FN's Sikkerhedsråd til at overveje at indføre en altomfattende våbenembargo for Sudan samt andre målrettede sanktioner mod dem, der er ansvarlige for omfattende overtrædelser af menneskerettighederne og andre grusomheder, og til at sikre, at sådanne sanktioner ikke forværrer situationen for Sudans befolkning;

19. opfordrer Sudans regering til at acceptere en forøgelse af antallet af menneskerettighedsovervågere fra UNHCHR;

20. opfordrer Sudans regering til at acceptere nedsættelse af en international menneskerettighedskommission, som uafhængigt kan vurdere de forbrydelser, som siden april 2003 er begået i Darfur-regionen;

21. opfordrer til at overveje indførelse af en international politistyrke, som skal øge beskyttelse og sikkerhed for udsatte civile samt rådgive og støtte det sudanesiske politi og genoprette tillid og følelsen af at være beskyttet blandt civile;

22. anmoder Sudans regering om yderligere at fremskynde udstedelsen af visaer for nødhjælpsarbejdere, der rejser til Khartoum og videre;

23. fordømmer SLA's bortførelse af seks nødhjælpsarbejdere fra den 28. august til den 6. september 2004 og opfordrer alle væbnede grupper i regionen til at ophøre med at vende sig mod dem, der er inddraget i humanitært arbejde, og til at lade dem gøre deres pligt uden frygt for intimidering;

24. glæder sig over aftalen mellem UNHCR og Tchads regering om at opstille politi rundt om flygtningelejrene i Tchad for at garantere deres sikkerhed;

25. opfordrer EU's medlemsstater til i stedet for at handle bilateralt at samordne deres tilbud om støtte til Den Afrikanske Union med henblik på at mindske den bureaukratiske byrde på Den Afrikanske Union på et tidspunkt, hvor den er genstand for så stort et pres;

26. opfordrer alle parter, der er inddraget i konflikten, til at afholde sig fra at rekruttere og anvende børnesoldater under 18 år og opfordrer de sudanesiske myndigheder til at beskytte fordrevne børn, navnlig mindreårige uden ledsagelse, som fastsat i de relevante konventioner;

27. opfordrer Eritreas regering til at afholde sig fra at yde direkte eller indirekte støtte til dem, der er inddraget i konflikten i Darfur;

28. opfordrer Tchads, Libyens og Den Centralafrikanske Republiks regeringer til nøjere at kontrollere handelen med lette våben i regionen;

29. pålægger sin formand at sende denne beslutning til Rådet, Kommissionen, Sudans regering, Den Afrikanske Union, EU-medlemsstaternes regeringer, USA's, Norges, Tchads, Libyens, Eritreas, Egyptens og Kinas regeringer, FN's generalsekretær, medformændene i Den Blandede Parlamentariske Forsamling AVS-EU samt AVS-Rådet.

[1] EFT L 317 af 15.12.2000, s. 3.

[2] EUT L 21 af 28.1.2004, s. 1.

[3] P5_TA(2004)0225.

--------------------------------------------------